## Nacionalni kolektivni ugovor za hrvatske pomorce na brodovima u međunarodnoj plovidbi

### NN 59/2008 (26.5.2008.), Nacionalni kolektivni ugovor za hrvatske pomorce na brodovima u međunarodnoj plovidbi

# KOLEKTIVNI UGOVORI

**2023**

»Mare Nostrum«, Udruga hrvatskih poslodavaca – brodara u međunarodnoj pomorskoj
plovidbi, Avenija V. Holjevca 20, Zagreb, Hrvatska (u daljnjem tekstu: »Udruga«)
i
Sindikat pomoraca Hrvatske (SPH) član Međunarodne federacije transportnih
radnika (ITF), Središnji ured Rijeka, Krešimirova 4/II, Hrvatska (u daljnjem
tekstu: »Sindikat«)
zaključili su dana 8. II. 2008. godine

## NACIONALNI KOLEKTIVNI UGOVOR

### ZA HRVATSKE POMORCE NA BRODOVIMA U MEĐUNARODNOJ PLOVIDBI

*Značenje izraza*
Članak 1.

1) Niže navedeni izrazi za potrebe Ugovora znače:
a) »Ugovor«– znači ugovor definiran gore navedenim naslovom, ugovornim strankama
i datumom.
b) »Poseban Ugovor« (ITF Special Agreement) znači ugovor između ITF (49-60
Borough Road, London, UK) i Članice / Poslodavca.
c) »Ugovor o radu« – znači ugovor o radu odnosno ugovor o zapošljavanju koji, na
temelju Ugovora, zaključuje Poslodavac s Pomorcem.
d) »Opći Dodatak«– znači dodatak Ugovoru koji obvezuje sve članice Udruge
potpisnice Ugovora i sve Poslodavce.
e) »Poseban dodatak«– znači dodatak Ugovoru koji obvezuje samo Članicu
potpisnicu Posebnog dodatka i Poslodavca.
f) »Članica« – znači članicu Udruge koja je zaključila Ugovor glede brodova
navedenih u Posebnom dodatku (1) – Lista brodova.
g) »Poslodavac«– znači osobu koja je zaključila Ugovor s Pomorcem.
h) »Brod«– znači brod pojedine Članice i Poslodavca naveden u Listi brodova u
Posebnom dodataku (2).
i) »Pristupatelj«– znači osobu koja naknadno preuzme obveze i prava iz Ugovora
potpisivanjem odgovarajuće Izjave o pristupanju.
j) »Minimalna ukupna plaća«– znači ukupnost plaće s naslova redovitog radnog
vremena, zajamčenog prekovremenog rada i dodatka za godišnji odmor.
2) Navedeni izrazi se upotrebljavaju u jednini i množini sukladno zahtjevima
teksta.
3) Riječi u muškom rodu odnose se i na ženski rod i obrnuto, sukladno zahtjevima
teksta.

*Primjena Ugovora*
Članak 2.

1) Ugovor se primjenjuje na sve Pomorce hrvatske državljane koji plove na
Brodovima u međunarodnoj plovidbi, bez obzira na vrstu Ugovora, upisnik u koji
je Brod upisan i vlasništvo nad Brodom.
2) Odredbe Ugovora kojima se uređuju prava Pomoraca primjenjuju se kao opće
odredbe i na pojedinačne ugovore zaključene između Poslodavca i Pomorca. U
slučaju proturječja između odredaba općeg ili pojedinačnog ugovora primjenjuju
se opće odredbe, ako su povoljnije za pomorca. Odredbe Ugovora se primjenjuju i
u slučaju kad pojedinačni ugovor nije zaključen u pisanom obliku.
3) Prigodom produženja ili pristupanja Ugovoru ili prijedloga za uključenje
pojedinog Broda u Ugovor, ugovornici su se dužni dogovoriti hoće li određeni
brod u preostalom razdoblju trajanja Ugovora biti klasificiran za plovidbu u
međunarodnoj plovidbi, u kojem slučaju će se takav Brod uključiti u Ugovor.
4) Ugovoru mogu pristupiti Poslodavci bez obzira na članstvo u nacionalnom
udruženju poslodavaca ili svoje sjedište.

*Zaključenje Ugovora o radu*
Članak 3.

1) Pomorac se zapošljava zaključivanjem Ugovora o radu koji mora biti u pisanom
obliku.
2) Uglavci Ugovora koji uređuju prava i obveze Pomorca i Poslodavca
predstavljaju sastavni dio Ugovora o radu. Uglavci Ugovora o radu koji su
protivni uglavcima Ugovora nisu valjani.
3) Ugovor o radu se zaključuje na
a) vremensko razdoblje od šest (6) mjeseci koje se po izboru Poslodavca može
skratiti na pet (5) mjeseci ili produžiti na sedam (7) mjeseci, ovisno o
zahtjevima plovidbe, ekonomičnosti zamjene posade ili drugim opravdanim
okolnostima, ako u Posebnom dodatku (3) za pojedine slučajeve nije drukčije
ugovoreno, ili
b) neodređeno vrijeme, ili
c) jedno ili više putovanja koja ne mogu trajati duže od ukupno sedam (7)
mjeseci.
4) Ugovor o radu mora sadržavati sljedeće uglavke:
a) ime i prezime Pomorca, mjesto i datum rođenja, broj putovnice, broj pomorske
knjižice te mjesto i datum posljednjega liječničkog pregleda;
b) tvrtku i sjedište Poslodavca i Brodara, brojeve njihovih telefona, faksova i
teleksa;
c) datum i mjesto zaključenja Ugovora o radu;
d) trajanje Ugovora o radu i trajanje ukrcanja;
e) ime Broda na kojem će Pomorac ploviti, te luku upisa i zastavu tog Broda;
f) putovanje ili putovanja koja će se poduzeti za vrijeme ukrcanja Pomorca;
g) zvanje u kojem će Pomorac ploviti;
h) visinu osnovne plaće i ostalih primanja Pomorca;
i) potpise Pomorca i Poslodavca;

*Obavljanje poslova lučkih radnika od strane posade*
Članak 4.

1) Od brodske posade se ne očekuje niti od nje Poslodavac može zahtijevati da
rukuje teretom niti da obavlja ostale poslove koje tradicionalno i povijesno
obavljaju lučki radnici, bez prethodnog dogovora sa sindikatom lučkih radnika –
članom ITF-a i to pod uvjetom da Pomorci pojedinačno pristanu obavljati te
poslove za koje će tada primiti naknadu iz stavka 2) ovoga članka.
2) Ako se poslovi iz stavka 1) obavljaju
a) za vrijeme redovitog radnog vremena, uz osnovnu plaću, Poslodavac je dužan
Pomorcu platiti naknadu za svaki odrađeni ili započeti sat prema stavku
ugovorenom u Posebnom dodatku (2) za prekovremeni rad;
b) izvan redovitog radnog vremena, uz osnovnu plaću, Poslodavac je dužan platiti
Pomorcu za svaki odrađen ili započeti sat naknadu po dvostrukom stavku
ugovorenom u Posebnom dodatku (2) za prekovremeni rad.

*Naknada za posebno mjerljive radove*
Članak 5.

1) Posada Broda može obavljati radove koji se ne ubrajaju u njihove poslove i
redovito ih obavlja neovisni ugovaratelj kao brodogradilište, serviseri i sl.
2) Neposredni izvršitelji gore navedenih radova dogovorit će se u pisanom obliku
s Poslodavcem o naknadi i vremenu izvršenja tih radova.

*Ukrcanje i trajanje ukrcanja*
Članak 6.

1) Od dana započinjanja putovanja radi ukrcanja na Brod do trenutka ukrcaja,
Pomorcu pripada proporcionalni dio osnovne plaće i dnevnica određena u Općem
dodatku (2).
2) Pomorac se ukrcava na vremensko razdoblje od najviše devet (9) mjeseci
tijekom bilo kojih dvanaest (12) mjeseci, ovisno o zahtjevima plovidbe, području
plovidbe i vrsti broda, sukladno Posebnom dodatku (3).
3) Ukrcanje Pomorca prestaje prema uvjetima iz ovoga članka prvim uplovljenjem
Broda u luku nakon završetka Ugovora o radu.
4) U slučaju da Poslodavac ne poštuje odredbe stavka 2) i 3) ovoga članka,
Pomorcu će se pored redovite plaće isplaćivati mjesečni dodatak u iznosu njegove
osnovne plaće za razdoblje prekoračenja roka.

*Radno vrijeme*
Članak 7.

Redovito radno vrijeme za sve Pomorce, članove posade Broda, iznosi osam (8)
sati dnevno od ponedjeljka do petka, uključujući oba dana, što ukupno iznosi
četrdeset (40) sati tjedno ili stotinu i sedamdeset tri (173) sata prosječno
mjesečno.

*Računanje prekida rada*
Članak 8.

Svaki prekid rada u trajanju manjem od jednoga (1) sata za vrijeme radnog
vremena računat će se kao odrađeno vrijeme.

*Prekovremeni rad*
Članak 9.

1) Svaki sat rada na dužnosti preko osam (8) sati plaća se kao prekovremeni rad
čija satnica iznosi 125 % od satnice osnovne plaće za svako određeno zvanje na
brodu i tjedne sate rada.
2) Svakom Pomorcu se mjesečno plaća najmanje trideset i devet (39) zajamčenih
sati prekovremenoga rada za rad u radnim danima tijekom tjedna i šezdeset i
četiri (64) sata za rad subotom i nedjeljom prema Posebnom dodatku (2).
3) Podatke o pojedinačnom prekovremenom radu u dva (2) primjerka bilježi
Zapovjednik ili odgovorna osoba odnosne službe na Brodu. Ti se podaci predaju
Pomorcu na odobrenje svakih četrnaest (14) dana ili u kraćim razmacima. Oba
primjerka trebaju nositi potpise Zapovjednika odnosno odgovorne osobe odnosne
službe i Pomorca, čime se podaci zaključuju. Jedan primjerak se uručuje Pomorcu.
4) Kao prekovremeni rad ne plaćaju se sati rada za vrijeme opasnosti koja
izravno utječe na neposrednu sigurnost Broda, njegovih putnika i posade, o čemu
isključivo prosuđuje Zapovjednik, ili pak prigodom vježbe spuštanja čamaca za
spašavanje te rad potreban radi pružanja pomoći drugim brodovima ili osobama
kojima neposredno prijeti pogibelj, vježbe gašenja požara te vježbe propisane
ISM Pravilima, ISPS Pravilnikom i ostale vježbe predviđene SOLAS konvencijom.

*Blagdani*
Članak 10.

1) Za Brodove s većinskom ili isključivo hrvatskom posadom priznaju se za
blagdane dani utvrđeni zakonom, a navedeni u Općem dodatku (1).
2) Za vrijeme provedeno na radu na blagdanske dane priznaje se pravo naknade
plaće u iznosu određenom Posebnim dodatkom (2).

*Razdoblje odmaranja*
Članak 11.

1) Svakom Pomorcu mora se osigurati najmanje deset (10) sati odmora u svakome
razdoblju od dvadeset i četiri (24) sata i sedamdeset i sedam (77) sati u bilo
kojem razdoblju od sedam (7) dana.
2) Deset (10) sati odmora može biti podjeljeno na najviše dva (2) dijela, od
kojih jedan mora trajati najmanje šest (6) neprekidnih sati odmora. Razmak
između razdoblja odmora ne može biti duži od četrnaest (14) sati.
3) Razdoblje od dvadeset i četiri (24) sata započinje kad Pomorac otpočne s
radom neposredno nakon najmanje šest (6) neprekidnih sati odmora.
4) Vježbe gašenja požara i rukovanje čamcima za spašavanje prema naređenju
Zapovjednika ili vježbe predviđene hrvatskim zakonodavstvom kao i one koje
propisuju međunarodni propisi trebaju se provoditi na način da čim manje utječu
na vrijeme odmora i da ne uzrokuju zamor. Na brodovima s automatskom
strojarnicom na kojima se ne obavlja stalna straža u strojarnici, vježbe se
također trebaju provoditi na način da se čim manje prekida vrijeme odmora i da
ne uzrokuju zamor posade. Kada se prekida vrijeme redovitog odmora, treba
osigurati zamjensko vrijeme odmora.
5) Odredbe prethodnih stavaka ne primjenjuju se u slučaju neposredne opasnosti
za sigurnost broda, putnika, posade, tereta i okoliša kao i u slučajevima
pružanja pomoći drugim brodovima ili osobama u neposrednoj pogibelji.
6) Zapovjednik je dužan na lako dostupnome mjestu istaknuti obrazac rasporeda
radnog vremena koji će za svako zvanje sadržavati raspored radnog vremena na
moru i u luci te ukupan broj sati odmora predviđenih Ugovorom.

*Plaća*
Članak 12.

1) Ukupna plaća svakog Pomorca člana posade broda u međunarodnoj plovidbi
ugovara se i obračunava temeljem Ugovora i minimalne ukupne plaće kormilara koji
ima svjedodžbu o osposob­ljenosti prema STCW-u u iznosu od 1.675,00 US$ mjesečno
i to za posade na brodovima svih vrsta preko 3.000 GT nosivosti i/ili sa strojem
porivne snage preko 3.000 kW. Za brodove u nižoj kategoriji plovidbe nosivosti
do 3.000 GT ili sa strojem porivne snage do 3.000 kW, plaća svakog Pomorca člana
posade broda ugovara se i obračunava na temelju ukupne plaće kormilara i ne može
biti niža od minimalne osnovne plaće prema preporuci ILO i prema zajedničkom
tumačenju ITF-a i ISF-a.
2) Plaća Pomorca obračunava se na temelju ljestvice iz Posebnog dodatka (2) i
mjerodavnih uglavaka Ugovora.
3) Poslodavac od plaće Pomorca odbija samo iznose utvrđene u Posebnom dodatku
(2) i Ugovoru o radu te iznose za koje ga ovlasti Pomorac.
4) Pomorac ima pravo na isplatu plaće nakon odbitka iznosa navedenih u Posebnom
dodatku (2) u gotovini, u valuti ugovorenoj u Posebnom dodatku (2) i Ugovoru o
radu.
5) Ako u Posebnom dodatku (2) nije drukčije ugovoreno, plaća dospijeva krajem
svakoga kalendarskog mjeseca, a plaća za mjesec u kojem se Pomorac iskrca odmah
nakon iskrcaja. Iznose dospjele plaće koje Pomorac ne želi primiti u gotovini na
Brodu drži Poslodavac za račun Pomorca te ih isplaćuje kad Pomorac to zatraži.
Pomorac može uputiti Poslodavca da mu plaću u cijelosti ili djelomično redovito
isplaćuje na pomorčev bankovni račun.
6) Nakon dolaska Broda u luku, Pomorac ima pravo na isplatu cijele ili dijela
plaće koju je zaradio u tekućem mjesecu. Ako Brod boravi u luci duže od sedam
(7) dana, to mu pravo pripada svakoga sedmog dana.
7) Za potrebe obračuna plaće uzima se da mjesec traje 30 dana.

*Obiteljska doznaka*
Članak 13.

Pomorac ima pravo na isplatu obiteljske doznake kao predujma na ime njegove
osnovne mjesečne plaće u postotku od te plaće utvrđenom u Posebnom dodatku (4),
a nakon odbitka iznosa iz Posebnog dodatka (2).

*Godišnji odmor*
Članak 14.

1) Svaki Pomorac na koga se Ugovor odnosi ima pravo nakon iskrcaja iz bilo kojeg
razloga na šest (6) dana plaćenoga godišnjeg odmora za svaki puni mjesec rada.
Za prekinuta razdoblja od petnaest (15) dana ili manje, odobravaju se tri (3)
dana plaćenoga godišnjeg odmora, a za prekinuta razdoblja od više od petnaest
(15) dana, ali manje od trideset (30) odobrava se šest (6) dana plaćenoga
godišnjeg odmora. Vrijeme rada računa se od trenutka kada se Pomorac zaposlio,
bez obzira je li potpisao Ugovor o radu ili nije, i traje sve dok se njegovo
ukrcanje ne završi.
2) Mjesečna naknada za godišnji odmor odgovara iznosu u skladu s priloženom
platnom ljestvicom iz Posebnog dodatka (2).
3) Godišnji se odmor može koristiti tijekom trajanja ukrcanja samo ako to
Pomorac želi i pod uvjetom da to ne šteti plovidbi i radu Broda. Preostali dani
godišnjeg odmora na koje Pomorac ima pravo nakon iskrcaja, nadoknađuju se
novčanim iznosom po danu, utvrđenim u priloženoj platnoj ljestvici iz Posebnog
dodatka (2).

*Držanje straže*
Članak 15.

Straža se u plovidbi i prema potrebi u luci organizira u tri (3) smjene.
Zapovjednik ima isključivu slobodu odlučivanja koji će Pomorci biti određeni za
stražu, a koji prema potrebi za dnevni rad. Zapovjednik i upravitelj stroja nisu
dužni držati stražu.

*Sastav i broj članova posade Broda*
Članak 16.

1) Brod mora imati odgovarajući broj članova posade s potrebnim ovlaštenjima
kako bi se u svako doba omogućila sigurna plovidba i održavanje sustava s tri
(3) straže.
2) Poslodavac i Sindikat, temeljem stavka 1) ovoga članka i objektivnih
okolnosti, ugovaraju konačni broj članova posade i njenu strukturu koja će biti
navedena u Posebnom dodatku, a koja će zadovoljavati principe istaknute u Općem
dodatku (3).
3) Ugovoreni broj članova posade ne uključuje povremene radnike i radne grupe.
Ipak, u posebnim okolnostima Poslodavac i Sindikat mogu ugovoriti da se u
određenom vremenskom razdoblju zapošljavaju radne grupe na brodu poštujući
sljedeće principe:
a) osobe zadužene za sigurnost ne smiju preuzimati poslove Pomoraca;
b) samo posebne radove s ovlaštenjem Zapovjednika mogu izvršavati strane radne
grupe;
c) klasifikacijska društva trebaju se izvijestiti i svaki pregled i rad na
konstrukciji broda mora biti u skladu s ISACS UR Z13;
d) radne grupe ne smiju se koristiti kao zamjena za posadu broda ili bilo kakvo
umanjenje prava iz Ugovora.

*Nepotpuni postav posade*
Članak 17.

Ako iz bilo kojeg razloga dođe do nepotpunog postava posade, u odnosu na
ugovoreni, osnovne plaće članova posade koji nedostaju isplaćuju se nazočnim
članovima posade broda u brodskoj službi nedostajućega člana posade. Takav
manjak broja članova posade mora se popuniti prije isplovljenja Broda iz prve
naredne pogodne luke ticanja.

*Plovidba u područjima ratnih i ratu sličnih operacija*
Članak 18.

1) Za vrijeme ukrcanja, Pomorac mora u cijelosti biti obavješten o tome da
njegov Brod na svojem putovanju prolazi kroz područja ratnih i ratu sličnih
operacija i ima pravo odustati od plovidbe u takva područja te se u tome slučaju
vratiti u domovinu o trošku Poslodavca, s pravom korištenja svojih prava
ostvarenih do dana povratka.
2) Ako Brod uđe u područje ratnih i ratu sličnih operacija, Pomorcu se isplaćuje
svota u iznosu od dvostruke osnovne plaće za vrijeme boravka Broda u takvom
području, pod uvjetom da ona ne može biti manja od svote za pet (5) dana. Svote
iz članaka 26. i 27. se udvostručuju ako su invaliditet i smrt prouzročeni
ratnim ili ratu sličnim operacijama.
3) Područje ratnih i ratu sličnih operacija je područje:
a) koje se po objavi Joint War Committeea isključuje iz osiguranja redovitih
ratnih rizika; i
b) za koje se plaća dodatna premija za ratni rizik za Brod po stopi ne manjoj od
0.25%

*Stvari u vlasništvu članova posade*
Članak 19.

1) Ako Pomorac pretrpi potpunu ili djelomičnu štetu na svojim osobnim stvarima
iz bilo kojeg razloga, osim razloga uvjetovanih vlastitom krivnjom, bilo za
vrijeme trajanja ukrcanja ili na putovanju do i sa Broda, ima pravo na naknadu
štete od Poslodavca do najvećeg iznosa navedenog u Općem dodatku (2). Pomorac
mora posvjedočiti istinitost podataka koje je dao u svezi s izgubljenim
stvarima.
2) Osobnim stvarima Pomorca smatraju se stvari u njegovoj osobnoj uporabi
tijekom vremena ukrcanja i na putu od mjesta stalnog prebivališta do Broda,
odnosno od Broda do mjesta stalnog prebivališta.

*Prestanak Ugovora odnosno završetak ukrcanja*
Članak 20.

1) Pomorac može prekinuti ukrcanje davanjem obavijesti Poslodavcu ili
zapovjedniku Broda mjesec dana unaprijed, pismeno ili usmeno u nazočnosti dva
(2) svjedoka.
2) Ako je Pomorac bio zaposlen na određeno putovanje te ako je putovanje Broda u
međuvremenu značajno izmijenjeno s obzirom na trajanje ili vrstu plovidbe,
Pomorac ima pravo što je moguće ranije završiti svoje ukrcanje.
3) Pomorac može zahtijevati da ga Poslodavac iskrca ako Brod plovi u područje
ratnih i ratu sličnih operacija kako je definirano u stavku 3) članka 18. ovog
Ugovora.
4) Pomorac ima pravo odmah prekinuti s radom ako je za Brod utvrđeno da ne
zadovoljava standarde Konvencije o zaštiti života na moru (SOLAS) iz 1974.;
Međunarodne konvencije o teretnoj vodenoj liniji (LL) iz 1966.; Međunarodne
konvencije o standardu osposobljavanja, izdavanju svjedodžbi i držanju straže
(STCW) iz 1995.; Međunarodne konvencije o sprječavanju onečišćenja s brodova iz
1973. izmjenjenu Protokolom iz 1978. (MARPOL); Međunarodne konvencije o
minimalnim standardima za trgovačke brodove (ILO br. 147) iz 1976. i Protokola
iz 1996. U svakom slučaju držat će se da Brod ne zadovoljava standarde ako nema
svjedodžbe propisane pozitivnim hrvatskim zakonodavstvom ili međunarodnim
propisima.
5) Poslodavac ima pravo iskrcati Pomorca prije istjeka roka na koji je ukrcan:
a) ako je Brod proglašen stvarnim ili izvedenim potpunim gubitkom;
b) ako odluči raspremiti Brod na rok duži od mjesec dana;
c) ako proda Brod;
d) zbog lošeg vladanja Pomorca koje daje pravo na otkaz. U loše vladanje ubraja
se, primjerice, samovoljno napuštanje Broda, krijumčarenje, nedopušteno
posjedovanje alkohola, oružja, droga i druge robe koja se drži krijumčarskom
robom, nepoštivanje Brodareve politike o drogi, alkoholu te sigurnosti i
kvaliteti, neizvršavanje radnih zadataka, nekvalitetno ili nepravodobno
izvršavanje radnih zadataka, narušavanje dobrih međuljudskih odnosa na Brodu,
krađa itd., pod uvjetom da Poslodavac pismeno priopći Pomorcu da mu daje otkaz i
navede razloge za to.
Ako Poslodavac ne uruči Pomorcu pismeni otkaz, osim u slučaju kad Pomorac
spriječi uručenje, iskrcavanje nije valjano i Pomorac ima pravo na naknadu štete
koju trpi prijevremenim iskrcajem sa Broda;
e) zbog nesposobnosti Pomorca da stručno i kvalitetno obavlja poslove i radne
zadatke koji su mu povjereni. Obrazloženu ocjenu o nesposobnosti Pomorca da
obavlja poslove i radne zadatke koji su mu povjereni daje pismeno Zapovjednik
Broda i dostavlja je Poslodavcu i Pomorcu.
Umjesto da iskrca Pomorca, Poslodavac mu može ponuditi da obavlja druge poslove
i radne zadatke koje Pomorac po njegovu mišljenju može uspješno obavljati. Ako
Pomorac to prihvati, zaključit će se novi Ugovor o radu za te poslove.
6) Nakon završetka Ugovora o radu nastalog iz bilo kojeg drugog razloga osim
zbog:
a) završetka ukrcanja istjekom vremenskoga razdoblja ukrcanja,
b) otkaza Pomorcu iz stavka 5) točke d) i e), ovoga članka
Pomorac ima pravo na naknadu u visini dviju (2) mjesečnih osnovnih plaća.
7) Za potrebe Ugovora, Pomorčevo odbijanje izvršenja zapovjedi da plovi na
Brodu, tj. da se uputi na neko putovanje neće se držati za loše vladanje:
a) ako je Brod nesposoban za plovidbu ili ako ne zadovoljava standarde u smislu
definicije iz stavka (4) ovoga članka;
b) ako bi iz bilo kojeg razloga plovidba Broda bila protuzakonita;
c) ako Pomorac ima opravdanu pritužbu na Poslodavca u odnosu na primjenu Ugovora
ili Ugovora o radu; i
d) ako Pomorac odbije ploviti u zonu ratnih i ratu sličnih operacija kako je
definirano u stavku 3) članku 18. Ugovora.

*Repatrijacija*
Članak 21.

1) Repatrijacija Pomorca se obavlja na način da se zadovolje svi razumni
zahtjevi glede udobnosti. Poslodavac je odgovoran za troškove uzdržavanja
Pomorca na kopnu do završetka repatrijacije.
2) Pomorac ima pravo na repatrijaciju o trošku Poslodavca uključujući osnovnu
plaću utvrđenu Posebnim dodatkom (2) i dnevnicu do mjesta svog prebivališta ili
do mjesta svoga zaposlenja, ovisno o želji Pomorca:
a) nakon istjeka vremena ukrcanja sukladno odredbama Članka 6. Ugovora i
Posebnog dodatka (3);
b) prilikom iskrcaja zbog bolesti ili ozljede;
c) kada se njegovo ukrcanje završi zbog iskrcaja od strane Poslodavca;
d) nakon gubitka, raspreme ili prodaje Broda;
e) ako je Brod zaustavljen (bilo na zahtjev Pomorca ili ne), pod uvjetom da je
Brod ostao zaustavljen duže od četrnaest (14) dana;
f) ako se Poslodavac ne pridržava odredaba Ugovora, Pomorac ima pravo
zahtijevati isplatu preostale plaće tj. zarade i repatrijaciju o trošku
Poslodavca;
g) po iskrcaju sukladno članku 20. stavku 2) i 3); i
h) kada se tijekom trajanja putovanja supruga Pomorca ili, u slučaju neoženjenog
Pomorca, jedan od roditelja teško razboli dok se Pomorac nalazi na Brodu,
Poslodavac je dužan učiniti sve da dotičnom Pomorcu omogući što brži povratak u
domovinu. Trošak repatrijacije u tome slučaju snosi Poslodavac.

*Zdravstveno i mirovinsko osiguranje*
Članak 22.

Posebnim dodatkom (6) Ugovoru ili Ugovorom o radu s Pomorcem može se ugovoriti
da Poslodavac Pomorcu nadoknađuje u određenom postotku doprinose za obvezno
zdravstveno osiguranje i/ili obvezno mirovinsko osiguranje i/ili doprinose za
zapošljavanje i/ili ostale obvezne doprinose.

*Troškovi liječenja i repatrijacije pomorca*
Članak 23.

1) Poslodavac je dužan snositi troškove liječenja, uključujući i bolničko
liječenje, Pomorca koji se iskrcao u inozemstvu zbog bolesti ili ozljede.
2) Ako se pomorac ne može vratiti na brod s kojeg je iskrcan, Poslodavac je
dužan organizirati repatrijaciju pomorca i platiti njegove troškove.
3) Poslodavac je dužan plaćati troškove liječenja u inozemstvu do ozdravljenja
Pomorca ili njegova povratka u Hrvatsku, što se prije dogodi.
4) Troškove liječenja zbog bolesti podmiruje Poslodavac nakon repatrijacije do
ozdravljenja, ako nisu pokriveni redovitim zdravstvenim osiguranjem, ali najviše
do 120 dana nakon repatrijacije.
5) Troškove liječenja zbog ozljede na radu nakon repatrijacije podmiruje
Poslodavac do najvišeg mogućeg stupnja medicinskog ozdravljenja Pomorca ili
njegova proglašenja trajnim invalidom u određenome stupnju, ako nisu pokriveni
zdravstvenim osiguranjem.

*Bolovanje*
Članak 24.

1) U slučaju bolesti, Pomorac ima pravo na naknadu za bolovanje u visini njegove
osnovne plaće sve dok bolest traje, ali do najduže stotinudvadeset (120) dana
nakon repatrijacije.
2) Ako tijekom roka iz stavka 1. ovog članka, Pomorac stekne pravo na naknadu za
bolovanje od zdravstvenog osiguranja, koja je niža od navedene svote, Poslodavac
je dužan Pomorcu isplaćivati samo razliku između iznosa iz stavka 1. ovoga
članka i visine nak­nade koju bude primao od zdravstvenog osiguranja, pod
uvjetom da Poslodavac plaća ili refundira Pomorcu doprinos za zdravstveno
osiguranje u cijelosti.
3) Ako Poslodavac plaća ili refundira Pomorcu doprinos za zdravstveno osiguranje
u djelomičnom iznosu, Poslodavac je dužan isplaćivati Pomorcu razliku između
iznosa iz stavka 1. ovoga članka i proporcionalnog dijela naknade primljene od
zdravstvenog osiguranja.
4) U slučaju ozljede na radu za koju Poslodavac ne dokaže da je nastala zbog
namjernog samoozljeđivanja, Poslodavac je dužan isplaćivati Pomorcu naknadu za
bolovanje do stupnja izliječenja koje Pomorcu omogućava ponovni ukrcaj na Brod u
zvanju u kojem je plovio prije ozljeđivanja, odnosno do trenutka kada se utvrdi
da je takvo izliječenje nemoguće, jer je Pomorac trajno nesposoban za pomoračko
zvanje.
5) Dokaz o trajanju bolovanja temelji se na izvješću o bolovanju (doznakama) i
medicinskoj dokumentaciji prema potrebi potvrđenoj od strane nominiranog
liječnika Poslodavca. Ako se liječnik nominiran od Pomorca ne slaže sa
mišljenjem nominiranog liječnika Poslodavca, Poslodavac i Sindikat će nominirati
trećeg liječnika čije će mišljenje biti konačno i obvezujuće za obje stranke.

*Materinstvo*
Članak 25.

1) Ako član posade zatrudni dok traje Ugovor o radu:
a) Odmah nakon potvrde trudnoće treba obavijestiti Zapovjednika broda;
b) Poslodavac će repatrirati člana posade čim to bude moguće, ali ne kasnije od
dvadeset i dva (22) tjedna trudnoće.
c) Član posade ima pravo na naknadu u trajanju od dva (2) mjeseca; i
d) Član posade nakon porodiljnog dopusta treba dati prednost pri zapošljavanju
na jednakome radnom mjestu i to u vremenu od tri (3) godine nakon rođenja
djeteta.

*Invalidnost*
Članak 26.

1) Ako Pomorac za vrijeme trajanja Ugovora o radu kod Poslodavca, što uključuje
i putovanje od njegova boravišta do Broda i obrnuto, doživi nezgodu od čijih
posljedica postane trajni invalid u određenome stupnju, Poslodavac će isplatiti
Pomorcu svotu navedenu u Općem dodatku (2).
2) Poslodavac je dužan naknadu iz stavaka 1 i 5 ovoga članka isplatiti čim
prikupi sve isprave kojima potvrđuje da su se stekli uvijeti za isplatu
ugovorene naknade.
3) Poslodavac nije dužan isplatiti svotu iz stavka 1 ovoga članka ako dokaže:
a) da je invaliditet nastao zbog namjernog samoozlijeđivanja Pomorca;
b) da je nezgoda koja je prouzročila invaliditet prouzročena opijenošću
alkoholom i/ili drogama;
c) da je Pomorac onemogućio uzimanje dokaza o opijenosti alkoholom ili drogom; i
d) da je invaliditet posljedica bolesti o čijem je postojanju Pomorac propustio
izvijestiti prigodom liječničkog pregleda radi utvrđivanja sposobnosti za ukrcaj
na Brod.
4) Stupanj invalidnosti utvrđuje liječnik koga je odredio Poslodavac. Ako se
liječnik imenovan od ili u ime Pomorca ne slaže s nalazom, tada je odluka trećeg
liječnika koga će zajednički nominirati Poslodavac i Pomorac/ /Sindikat
obvezujuća za obje strane.
5) Pomorac kome je liječničkim izvješćem potvrđena trajna neposobnost za daljnji
rad u bilo kojem zvanju na brodu tj. gubitak zanimanja ili struke, ima pravo bez
obzira na stupanj invalidnosti, na 100%-tnu svotu sukladno tablici iz Općeg
dodatka (2).
U smislu ovoga članka, gubitak zanimanja ili struke znači fizičko stanje koje
Pomorcu onemogućava da se vrati u službu na Brodu, prema hrvatskim i
međunarodnim standardima, i/ili stanje u kojem je i na drugi način jasno da se
Pomorac ni u budućnosti neće moći vratiti na odgovarajući posao, tj. službu na
Brodu.
6) Ako Pomorac stekne pravo na isplatu prema stavku 5), gubi pravo na isplatu
prema stavku 4). U slučaju da mu je već isplaćena svota prema stavku 4), a
kasnije stekne pravo na isplatu prema stavku 5), svota isplaćena prema stavku 4)
uračunava se u svotu isplaćenu prema stavku 5).
7) Isplate prema stavcima 1) i 5) ne sprječavaju Pomorca da postavi zahtjev za
naknadu štete prema Poslodavcu zbog povrede.
8) Svota isplaćena prema stavcima 1) i 5) odbijaju se od svote dosuđene u
mogućem sudskom postupku pokrenutom u svezi sa zahtjevom iz stavka 7) ili
utvrđene sudskom ili izvansudskom nagodbom.

*Smrt na radu*
Članak 27.

1) Ako Pomorac za vrijeme trajanja Ugovora o radu, što uključuje i putovanje od
njegova boravišta do Broda i obrnuto, doživi nezgodu od čijih posljedica umre
ili ako umre prirodnom smrću, Poslodavac je dužan isplatiti imenovanom korisniku
svotu navedenu u Općem dodatku (2). Ako Pomorac nije imenovao korisnika, svota
se isplaćuje zakonskom bračnom drugu, a ako njega nema onda djeci umrloga, u
jednakim dijelovima, bez obzira jesu li djeca punoljetna ili ne, a ako nema ni
djece onda roditeljima umrlog. Ako nema ni roditelja navedena svota se nece
isplatiti.
2) Poslodavac će naknadu iz stavka 1 i 4 ovoga članka isplatiti čim prikupi sve
isprave kojima potvrđuje da su se stekli uvijeti za isplatu ugovorene naknade.
3) Poslodavac nije dužan isplatiti svotu iz stavka 1. ovoga članka ako dokaže da
je:
a) smrt nastala zbog samoubojstva;
b) smrt prouzročena opijenošću alkoholom i/ili drogama;
c) da je član obitelji Pomorca onemogućio uzimanje dokaza o uzroku smrti; i
d) da je smrt posljedica bolesti o čijem je postojanju Pomorac propustio
izvijestiti prigodom liječničkog pregleda radi utvrđivanja sposobnosti za ukrcaj
na Brod.
4) Pored svote iz stavka 1) Poslodavac je dužan isplatiti svakom djetetu Pomorca
koje u trenutku smrti Pomorca nije navršilo osamnaest (18) godina svotu navedenu
u Općem dodatku (2), ali zbroj svota isplaćenih svoj djeci ne može prijeći svotu
ukupnog ograničenja navedenog u Općem Dodatku (2). U slučaju da taj zbroj zbog
broja djece prelazi svotu ukupnog ograničenja, svota ograničenja se dijeli
između djece pro rata.
5) Isplate po stavku 1) i 4) ne spriječavaju nasljednike u postavljanju
odštetnih zahtjeva prema Poslodavcu zbog smrti Pomorca.
6) Svote isplaćene po stavcima 1) i 4) odbijaju se od iznosa svote dosuđene u
mogućem sudskom postupku pokrenutom u svezi sa zahtjevom iz stavka 5).

*Pokriće osiguranjem i jamstvo*
Članak 28.

1) Poslodavac je dužan zaključiti ugovor o osiguranju isplate svota iz članaka
26. i 27.
2) Poslodavac jamči kao solidarni dužnik da će (i) upisani vlasnik Broda, (ii)
Brodar, (iii) voditelj broda (ship's manager), (iv) i/ili agent za popunjavanje
brodskih posada, protiv kojih Pomorac ili njegovi nasljednici dobiju sudski spor
za naknadu štete zbog ozljede ili smrti Pomorca platiti dosuđenu svotu.

*Prehrana, smještaj, posteljina, udobnost itd.*
Članak 29.

1) Poslodavac je dužan Pomorcu dok je u službi na Brodu pružiti sljedeće:
a) dostatnu i kvalitetnu prehranu i vodu za piće, što će na dane blagdana biti
udvostručeno;
b) smještaj odgovarajuće veličine i standarda;
c) jedan madrac i najmanje jedan jastuk, tri pokrivača, dvije plahte, jednu
jastučnicu i dva ručnika. Plahte, jastučnica i ručnici moraju se mijenjati
najmanje jednom tjedno;
d) potreban pribor za jelo i suđe;
e) praonicu;
f) prostorije za rekreaciju prema Preporukama Međunarodne organizacije rada
(ILO) br. 138 iz 1970. godine;
g) pored toga, Poslodavac je dužan opremiti kuhinju svom opremom koja je
normalno potrebna za kuhanje.
Svi stavci opreme navedene u točkama c) i d) ovoga članka moraju biti dobre
kakvoće.
2) Standardi smještaja trebaju općenito zadovoljavati zahtjeve Međunarodne
organizacije rada (ILO) u svezi sa smještajem posade.
3) Ako se hrana i smještaj ne osiguravaju na Brodu, Poslodavac je dužan
osigurati dobru prehranu i smještaj na kopnu.

*Sredstva osobne zaštite na radu*
Članak 30.

1) Poslodavac je obvezan osigurati sredstva osobne zaštite na radu za svakog
Pomorca za cijelo vrijeme njegova boravka na Brodu. Sve osobe uključene u rad i
sve druge osobe koje mogu biti ugrožene povredom, trovanjem ili bolešću, a koje
proizlaze iz rada, moraju kada je to potrebno, imati na raspolaganju i nositi:
a) pogodnu zaštitnu kacigu izrađenu prema prihvatljivim standardima;
a) radnu odjeću;
b) vodootporne i ojačane zaštitne cipele;
c) ovisno o riziku, dovoljno pogodne zaštitne odjeće i zaštitnih sredstava,
uključujući, ali ne ograničavajući se samo na:
i) zaštitna sredstva za disanje, zaštitu za oči, zaštitu za uši, zaštitne
rukavice, sredstva zaštite kod zavarivanja, zaštitnu kecelju, konopce i dodatke,
sredstva za pomoć u plivanju, te
ii) dovoljan broj pogodne odjeće za rad na otvorenom i koju može upotrebljavati
bilo koja osoba koja zbog potrebe nastavka posla mora boraviti na otvorenom u
vrijeme hladnoće ili velike topline, kiše, snijega, tuče, proloma oblaka, jakog
vjetra ili u uvjetima topline i velike sparine.
d) Sredstva osobne zaštite na radu moraju se koristiti na individualnoj osnovi i
ne mogu se dati drugoj osobi ako prije toga nisu očišćena, servisirana i
održavana.
e) Mjesto predviđeno za držanje sredstava osobne zaštite na radu mora biti tako
odabrano da ne onečišćuje prostore za boravak posade ili druga spremišta.
f) Sredstva osobne zaštite na radu moraju biti sukladna relevantnim svjedodžbama
po hrvatskim standardima tamo gdje oni postoje ili primjenjivim međunarodnim
standardima.
2) Brodovi moraju biti tako opremljeni da je odjeća za spašavanje adekvatnih
veličina usklađena sa standardima Međunarodne pomorske organizacije (IMO)
dostupna svakome članu posade. Poslodavac je dužan na Brodu osigurati dovoljan
broj odjeće za spašavanje. Čamci i splavi za spašavanje moraju biti opremljeni
sredstvom protiv osmoze.

*Brodski odbor za sigurnost*
Članak 31.

1) Poslodavac mora olakšati organiziranje Odbora za sigurnost i zdravstvenu
zaštitu, kao dijela njegove uprave za sigurnost, a sukladno odredbama Pravilnika
o mjerama za sprječavanje nezgoda na Brodu u plovidbi i lukama, Međunarodne
organizacije rada (ILO).
2) Poslodavac mora osigurati vezu između Broda i osobe/osoba na kopnu koje su u
izravnoj vezi s najvišim poslovoditeljima Poslodavca prema zahtjevima ISM
Kodeksa. Poslodavac je također dužan osigurati na Brodu kompetentnoga časnika za
sigurnost radi provođenja politike i programa Poslodavca u svezi sa sigurnošću i
zaštitom zdravlja te provođenja Zapovjednikovih naredaba kako bi:
a) poboljšao znanje posade o sigurnosti;
b) istražio svaki prigovor u svezi sa sigurnošću koji mu je dostavljen i o
nalazu izvijestiti brodski Odbor za sigurnost i zaštitu zdravlja i, gdje je to
potrebno, pojedinca;
c) istražio svaku nesreću i dao preporuke za izbjegavanje ponavljanja takve
nesreće;
d) provodio preglede u svezi sa sigurnošću i zaštitom zdravlja; i
e) nadgledao i provodio vježbe u svezi sa sigurnošću i zaštitom zdravlja na
Brodu.
3) Poslodavac priznaje pravo posadi da među posadom izabere predstavnika za
sigurnost u Odboru za sigurnost i zdravstvenu zaštitu. Tamo gdje je to potrebno,
a radi obavljanja poslova predstavnika za sigurnost, treba mu omogućiti pristup
podacima, osigurati pomoć i savjete brodskog Odbora za sigurnost i zaštitu
zdravlja, Poslodavca i Sindikata. Predstavniku za sigurnost treba:
a) osigurati pristup svim dijelovima Broda;
b) omogućiti prisustvovanje istrazi o nezgodi i okolnostima nezgode;
c) osigurati pristup svoj potrebnoj dokumentaciji, uključujući izvješće o
istrazi, zapisnike o sastancima brodskog Odbora za sigurnost i zaštitu zdravlja,
itd.;
d) osigurati nužno osposobljavanje; i
e) osigurati zaštitu od otkaza i drugih kaznenih mjera kod provođenja radnji
vezanih za posao predstavnika za sigurnost te jednaku zaštitu kao i za časnika
za sigurnost.

*Komunikacija i informiranje članova posade broda*
Članak 32.

1) Sukladno tehničkim mogućnostima, Poslodavac je dužan svim Pomorcima za cijelo
vrijeme njihova boravka na Brodu omogućiti komuniciranje s obitelji brodskim
sustavom veza, uključujući i upotrebu e-maila.
2) Poslodavac je dužan omogućiti dostavu glasila Sindikata – Pomorski vjesnik i
ostalih tiskovnih obavijesti članovima posade odnosno članovima Sindikata.
3) Poslodavac obvezuje Zapovjednika da primljene tiskovine Sindikata stavi na
raspolaganje članovima posade Broda odnosno članovima Sindikata.

*Članarine, fond solidarnosti*
Članak 33.

1) Radi izhodovanja Plave svjedodžbe kojom se potvrđuje da je brod Poslodavca
pokriven jednim od ITF-ovih Kolektivnih ugovora ili ITF priznatih kolektivnih
ugovora, Poslodavac je dužan u Međunarodni fond solidarnosti, zaštite i
zastupanja pomoraca ili u Nacionalni fond solidarnosti, zaštite i zastupanja
pomoraca (kada se radi o brodovima pod nacionalnom – hrvatskom zastavom)
uplatiti iznose sukladno uvjetima iz Općeg Dodatka (2).
2) Poslodavac priznaje pravo Pomoraca da sudjeluju u djelatnostima Sindikata te
pravo na zaštitu od protusindikalne diskriminacije, u skladu s Konvencijama
Međunarodne organizacije rada (ILO) br. 87. i 98.

*Jednakost*
Članak 34.

Svi Pomorci imaju pravo na rad, vježbu i život u okruženju bez prijetnji i
zlostavljanja bilo s osnova spola, rase ili iz drugih motiva, a sukladno uputama
ITF-ove politike. Poslodavac kršenje navedenoga smatra ozbiljnim činom
nedoličnog ponašanja prema Pomorcu.

*Ništavost odricanja od prava*
Članak 35.

Poslodavac ne može od Pomorca zahtijevati da potpiše bilo koju ispravu kojom se
Pomorac odriče svojih prava iz Ugovora ili Ugovora o radu, odnosno kojom se ta
prava umanjuju, ili kojom se povećavaju obveze Pomorca. Ako takva izjava bude
potpisana, držat će se ništavom.

*Postupanje protivno Ugovoru*
Članak 36.

Ako Poslodavac ne postupi sukladno odredbama Ugovora, djelujući u svoje ime ili
u ime Pomorca, Sindikat/ITF i/ili svaki Pomorac imaju pravo poduzeti mjere
protiv Poslodavca koje drže potrebnima za ostvarenje prava Pomorca.

*Izmjene i dopune Ugovora*
Članak 37.

1) Sindikat i Poslodavac razmatraju i ispituju uvjete Ugovora najmanje jedamput
tijekom trajanja Ugovora te ako se Sindikat i Poslodavac zajednički dogovore o
izmjenama i/ili dopunama Ugovora, te će se izmjene i dopune sklopiti pisanim
putem, potpisati obostrano i uključiti kao sastavni dio Ugovora.
2) Postupak izmjene ili obnove Ugovora može u pisanom obliku predložiti svaka
ugovorna strana potpisnica, uz uvjet da rok usuglašavanja ne bude duži od
šezdeset (60) dana od dana podnošenja prijedloga za izmjenu ili obnovu Ugovora.

*Trajanje Ugovora*
Članak 38.

1) Ugovor se zaključuje na razdoblje od dvije (2) godine i stupa na snagu na dan
potpisivanja ovlaštenih predstavnika ugovornih stranaka, a primjenjuje se od
datuma utvrđenog Ugovorom.
2) Ugovorne stranke su suglasne da ako nakon istjeka razdoblja na koje je Ugovor
zaključen niti jedna ugovorna stranka Ugovor ne otkaže, njegova se valjanost
produžuje do otkaza ili zaključivanja novog Ugovora.

*Nadziranje provođenja Ugovora*
Članak 39.

Radi nadziranja provođenja Ugovora, ugovorne su stranke potpisnice suglasne da:
a) ovlašteni predstavnici Sindikata / ITF-a u bilo koje vrijeme i u bilo kojoj
luci posjete i pregledaju bilo koji Brod na kojem mogu biti zaposleni članovi
Sindikata; i
b) da će Poslodavac na traženja Sindikata / ITF-a ili na traženja njegovih
ovlaštenih pregovarača dati na uvid sve relevantne dokumente kojima se dokazuje
primjena Ugovora, uključujući i platne liste Pomoraca.

*Mjerodavno pravo i nadležnost suda*
Članak 40.

1) Ugovor podliježe primjeni hrvatskoga prava.
2) Svi sporovi koji proiziđu iz Ugovora uključujući i sporove koji se odnose na
pitanja njegovog valjanog nastanka, povrede, prestanka ili tumačenja pojedinih
uglavaka kao i na pravne učinke koji iz toga proistječu, predaju se radi
konačnog rješenja arbitraži u skladu sa valjanim Pravilnikom o Stalnom izbranom
sudištu pri Hrvatskoj gospodarskoj komori.
3) Za rješavanje sudskih sporova u svezi s pravima i obvezama Pomoraca i članova
njihovih obitelji proizišlih iz ugovora o radu i ovog ugovora nadležan je
stvarno nadležan sud u Republici Hrvatskoj uz primjenu hrvatskoga prava.

*Evidentiranje i odobrenje Ugovora*
Članak 41.

1) Ugovorne stranke su dužne prijaviti Ugovor nadležnome ministarstvu. Ugovor se
mora javno objaviti u službenom glasilu Republike Hrvatske.
2) Ugovor treba uputiti na odobrenje ITF-u.
3) Ugovor se ne može koristiti i/ili kopirati bez prethodnog odobrenja Sindikata
i/ili ITF-a i Udruge.

*Primjena Ugovora na ugovore o radu*
Članak 42.

1) Ugovor se primjenjuje na sve Ugovore o radu u tijeku koji su zaključeni prije
stupanja na snagu Ugovora.
2) Ugovor je sastavljen na hrvatskom i engleskom jeziku, a u slučaju
neusklađenosti hrvatske i engleske verzije, za njegovo tumačenje i primjenu
mjerodavan je hrvatski tekst.

Rijeka, 8. veljače 2008.

|  |  |
| --- | --- |
| Za Sindikat pomoraca Hrvatske | Za Udrugu hrvatskih  poslodavaca – brodara u međunarodnoj pomorskoj plovidbi |
| **V. Svalina,** v. r. | **S. Slončar dr. sc.,**  v. r. |
| Predsjednik | Predsjednik |

**OPĆI DODATAK BROJ 1.**

NACIONALNI BLAGDANI

Sukladno Zakonu o blagdanima, spomendanu i neradnim danima u Republici Hrvatskoj
(»Narodne novine« br. 136 od 21. studenoga 2002.), a za potrebe ovog Ugovora,
utvrđuju se sljedeći blagdani:

– 1. siječnja                     – Nova godina
– 6. siječnja                     – Sveta tri kralja
– Uskrsni ponedjeljak      – drugi dan Uskrsa
– Tijelovo
– 1. svibnja                       – Praznik rada
– 22. lipnja                       – Dan antifašističke borbe
– 25. lipnja                       – Dan državnosti
– 5. kolovoza                   – Dan pobjede i domovinske zahvalnosti
– 15. kolovoza                 – Velika Gospa
– 8. listopada                   – Dan nezavisnosti
– 1. studenoga                 – Svi sveti
– 25. i 26. prosinca          – božićni blagdani

**OPĆI DODATAK BROJ 2.**

POPIS NOVČANIH NAKNADA

Članak 4.

*Dnevnica*

Dnevna naknada za svakog pomorca iznosi 50,00 USD

Članak 21.

*Naknada u slučaju gubitka života/smrt na radu*

(1) Udovici/udovcu ili opunomoćenoj osobi ili tijelu – 89.100,00 USD
(2) Svakom djetetu mlađem od 18 godina – 17.820,00 USD – do najviše četvero
djece.

Članak 23.

*Naknada u sučaju invalidnosti*

Stupanj onesposobljenosti            Iznos naknade u USD

|  |  |  |  |
| --- | --- | --- | --- |
| % | Ostali članovi posade | Mladi časnici | Stariji časnici |
| 100 | 89.100 | 118.80 | 148.500 |
| 75 | 66.825 | 89.100 | 111.375 |
| 60 | 53.460 | 71.280 | 89.100 |
| 50 | 44.550 | 59.400 | 74.250 |
| 40 | 35.640 | 44.000 | 59.400 |
| 30 | 26.730 | 35.640 | 44.550 |
| 20 | 17.820 | 23.760 | 29.700 |
| 10 | 8.910 | 11.880 | 14.850 |

Za potrebe ovog članka časnici su: Zapovjednik, Upravitelj, Prvi časnik palube i
stroja.

Članak 27.

*Stvari u vlasništvu članova posade*

Naknada štete do najvećeg iznosa od 3.000,00 USD.

Članak 32.

*Članarine, Fond uzajamne pomoći*

(1) ITF SSD – Posebni odjel za pomorce
Upisnina/članarina: 150,00 USD po poziciji/ pomorcu godišnje
(2) ITF Welfare fund – Međunarodni fond solidarnosti, zaštite i zastupanja
Doprinos brodara u Fond solidarnosti: 250,00 USD po poziciji/pomorcu godišnje
(3) SPH Fond solidarnosti pomoraca Hrvatske
Doprinos brodara u Fond solidarnosti: 250,00 USD po poziciji/pomorcu godišnje

**OPĆI DODATAK BROJ 3.**

*ITF Politika u svezi s minimalnim brojem članova posade broda*

1. Osnovna načela moraju se uzeti u obzir prije razmatranja broja i vrsta
Časnika ili Drugih članova posade broda koji se traže. Sljedeći osnovni uvjeti
imaju utjecaj na ukupan broj članova posade broda:

*Kriteriji za prepoznavanje i utvrđivanje potrebe nužni pri utvrđivanju broja
članova posade*

2. Među kriterije koji se tradicionalno upotrebljavaju za utvrđivanje broja
članova posade ubrajaju se sljedeći:
a) dužina plovidbe (tj. mala obalna plovidba (A1), velika obalna plovidba (A2) i
duga plovidba (A3 i A4)).
b) broj, snaga i vrsta glavnog pogonskog stroja (HP/KW, diesel ili parni) te
pomoćnih strojeva
c) tonaža RT
d) sigurnost puta između luka (tj. dužina i putovanja i priroda putovanja)
e) konstrukcija i tehnička opremljenost Broda
f) potreba za bijelim osobljem
g) sanitarna pravila
h) način organiziranja brodske straže
i) odgovornost u svezi s rukovanjem teretom u luci
j) medicinska pomoć na brodu

*Dodatni kriteriji*

3. Kao rezultat socijalnog razvitka i promjena koje su se dogodile u
brodogradnji i brodarstvu, a posebno u smislu pojačane potrebe za socijalnim
aspektom zapošljavanja na brodu, postoje daljnji kriteriji koji utječu na
utvrđivanje broja članova brodskih posada. Zbog toga sljedeće uvjete treba
dodati gore navedenim kriterijima u dijelu 2. od a) do j):
a) Zahtjevi i postupci za sigurno vođenje straže
b) Uvjeti u svezi sa satima rada
c) Funkcioniranje održavanja u svezi sa:
(i) brodskim strojem i pratećom opremom
(ii) radioopremom i radio-navigacijskom opremom
(iii) ostalom opremom (uključujući opremu u funkciji tereta i za rukovanje
teretom) i
(iv) opremom za navigaciju i sigurnost Broda
d) Ljudski faktor nužan da u slučaju otkazivanja automatske opreme i njezina
popravka ista bude u funkciji broda u ručnoj uporabi
e) Ispunjenje posla u trenucima najveće opterećenosti
f) Ljudska izdržljivost/zdravstveni faktor (broj ljudi ne smije nikada pasti
ispod broja kojim bi se ugrozilo pravo pomoraca na dobro zdravlje odnosno koji
bi ugrozio pomorčevu sigurnost)
g) Dovoljan broj posade koji omogućava da se brodska posada suprostavi svim
zahtjevima izvanrednoga stanja na Brodu
h) Dovoljan broj posade da se osigura pomoć drugom brodu u nesreći
i) Ispunjenje zahtjeva vježbe i odgovornosti na brodu
j) Odgovornost koja proistječe iz potrebe za sigurnošću na radnome mjestu
k) Uzimanje u obzir industrijske sigurnosti i zahtjeva za dobrobit pomoraca
l) Posebni uvjeti koji nastaju uvođenjem specijalnih vrsta Brodova
m) Uvjeti povezani s ukrcavanjem opasnih tereta koji mogu biti eksplozivni,
zapaljivi, otrovni, opasni za zdravlje ili predstavljati opasnost za okolinu
zbog mogućeg istjecanja
n) Ostali poslovi vezani za sigurnost na brodu
o) Starost i stupanj održavanosti Broda

*Operativne aktivnosti i aktivnosti održavanja*

4. Aktivnosti na brodu koje se moraju obavljati tako da operativni poslovi i
održavanje broda i brodske opreme ne budu opasni za živote Pomoraca i Putnika,
za imovinu i radnu okolinu. Sljedeće su službe uključene u izvođenje tih
aktivnosti:
a) Služba palube
b) Služba stroja
c) Služba radio-veze
d) Opća služba

*Sustav sa tri straže (utemeljen na 8 sati rada tijekom dana)*

5. Ovaj se sustav primjenjuje na službu palube i stroja na svim brodovima duge
plovidbe. Niti Zapovjednik niti Upravitelj stroja ne mogu biti angažirani u
brodskoj straži i ne može se od njih zahtijevati neizvršavanje nadzorne službe.
6. Broj kvalificiranih članova posade mora biti najmanje takav da bude usklađen
sa zahtjevima Međunarodne konvencije o standardima za osposobljavanje, izdavanje
svjedodžba i držanju straže za pomorce iz 1978. godine te s uvjetima IMO
Rezolucije o načelima sigurnoga broja posade iz 1980. godine.(A..481).

*Sigurnost i higijena*
7. Nadalje, nužno je pridavati dužnu pozornost doprinosu bijelog osoblja
sveukupnoj sigurnosti i higijeni na brodu.

*Međuovisnost aktivnosti na brodu*

8. Činjenica da su poslovi na brodu u međusobnoj vezi mora biti vodeće načelo
pri razmatranju broja članova posade prema »Daljnjim kriterijima«u naznaci pod
4. Na primjer, sigurna plovidba nije ona pri kojoj pogonska oprema, kormilarski
uređaj, radionavigacijska ili radio-komunikacijska oprema nije u funkciji.
Također će zdravstveno stanje ljudi na brodu određivati njihovo maksimalno
funkcioniranje u maksimalnom opsegu potrebnom za sigurno vođenje broda.
Brodovi u dugoj plovidbi moraju imati kompetentnu osobu zaduženu za medicinsku
njegu na brodu, sukladno Pravilu VI/4 (obvezni minimalni zahtjevi u svezi s
prvom pomoći i medicinskom njegom) iz STCW Konvencije iz 1978. godine te
primjenjivog dijela Odjeljka STCW Kodeksa, Dio A i B.

*Faktor povezanosti*

9. Faktor »povezanosti«, tj. činjenica da su svi brodovi međusobno ovisni jedni
o drugima radi uzajamne pomoći, mora se imati na umu kada se razmatra broj
posade. Planiranje mora biti takvo da osigurava mogućnost brodu da ide u pomoć
drugom brodu u nesreći. U svezi s time mora postojati siguran način
radio-komuniciranja radi mogućnosti uzbunjivanja, opisa nevolje i vrste potrebne
pomoći, kao i za koordiniranje pomoći brodu u nesreći. Mora postojati dovoljan
broj osposobljenog osoblja na brodu radi sigurnog i učinkovitog rukovanja
vlastitim čamcima za spašavanje u funkciji spašavanja života sa drugih brodova.

*Zaključak*

10. Zahtjev za minimalnim brojem posade ne podrazumijeva minimalni broj u smislu
najmanjeg broja koji se može tolerirati, već predstavlja najmanji broj posade
koji je dovoljan za sigurnnost broda, posade i putnika, imovine i okruženja za
svo vrijeme.
11. Svaki brod mora biti popunjen posadom na način da spriječi izuzetne napore u
radu posade odnosno da u granicama praktičnosti spriječi ili minimizira
prekovremeni rad.
12. ITF je čvrsto uvjeren da se svi naprijed navedeni uvjeti moraju u cijelosti
uzeti u obzir kao preduvjet kod utvrđivanja broja članova posade i odrednica za
tu svrhu.

*Ljestvice minimalnog broja posade*

13. Pregovarat će se sa svakim brodarom posebno uzimajući u obzir prethodno
navedena načela i preporuke.

**OPĆI DODATAK BROJ 4.**
TABLICA VISINE NAKNADE U POSTOCIMA ZA TJELESNO OŠTEĆENJE

|  |  |  |  |
| --- | --- | --- | --- |
|  | **Naknada u postocima** | | |
|  | **Desno** |  | **Lijevo** |
| **a. Prsti** |  |  |  |
| Gubitak svih prstiju jedne ruke | 55 |  | 50 |
| Gubitak jednoga palca i metakarpalnih kostiju | 30 |  | 25 |
| Gubitak jednoga palca |  | 25 |  |
| Gubitak jednoga palčanog članka |  | 12 |  |
| Gubitak jedne polovice jednoga palčanog članka |  | 8 |  |
| Palac s ukočenim posljednjim zglobom |  | 5 |  |
| Palac s ukočenim metakarpofalangealnim zglobom |  | 3 |  |
| Palac s ukočenim posljednjim i metakarpofalangealnim zglobom |  | 15 |  |
| Gubitak kažiprsta (drugog prsta) |  | 10 |  |
| Gubitak srednjeg i krajnjeg zgloba kažiprsta |  | 10 |  |
| Gubitak vrška kažiprsta |  | 5 |  |
| Kažiprst s ukočenim metakarpofalangealnim zglobom u ispruženom položaju |  | 5 |  |
| Kažiprst kod kojega je pružanje srednjega zgloba smanjeno 90 stupnjeva ili više |  | 5 |  |
| Gubitak srednjaka (trećega prsta) |  | 10 |  |
| Gubitak srednjeg i krajnjeg zgloba srednjaka |  | 8 |  |
| Gubitak krajnjega zgloba srednjaka |  | 5 |  |
| Srednjak s ukočenim metakarpofalangealnim zglobom u ispruženom položaju |  | 5 |  |
| Srednjak kod kojega je pružanje srednjega zgloba smanjeno 90 stupnjeva ili više |  | 5 |  |
| Gubitak prstenjaka (četvrtoga prsta) |  | 8 |  |
| Gubitak srednjeg i krajnjeg zgloba prstenjaka |  | 5 |  |
| Gubitak krajnjega zgloba prstenjaka |  | 3 |  |
| Prstenjak s ukočenim metakarpofalangealnim zglobom u ispruženom položaju |  | 5 |  |
| Prstenjak kod kojega je pružanje srednjega zgloba smanjeno 90 stupnjeva ili više |  | 5 |  |
| Gubitak maloga prsta (petoga prsta) |  | 8 |  |
| Gubitak srednjeg i krajnjeg zgloba maloga prsta |  | 5 |  |
| Gubitak krajnjega zgloba maloga prsta |  | 3 |  |
| Gubitak palca i kažiprsta (1. i 2. prsta) | 40 |  | 35 |
| Gubitak krajnjih zglobova palca i kažiprsta |  | 18 |  |
| Gubitak palca, kažiprsta i srednjaka | 50 |  | 45 |
| Gubitak krajnjih zglobova palca, kažiprsta i srednjaka |  | 20 |  |
| Gubitak palca, kažiprsta, srednjaka i prstenjaka (1, 2, 3. i 4. prsta) | 55 |  | 50 |
| Gubitak kažiprsta i srednjaka (2. i 3. prsta) |  | 25 |  |
| Gubitak srednjih i krajnjih zglobova kažiprsta i srednjaka |  | 20 |  |
| Gubitak krajnjega zgloba kažiprsta i srednjaka |  | 10 |  |
| Gubitak kažiprsta, srednjaka i prstenjaka | 35 |  | 30 |
| Gubitak srednjeg i krajnjeg zgloba kažiprsta, srednjaka i prstenjaka |  |  |  |
|  |  | 25 |  |
| Gubitak krajnjega zgloba kažiprsta, srednjaka i prstenjaka |  | 12 |  |
| Gubitak kažiprsta, srednjaka, prstenjaka i maloga prsta (2, 3, 4. i 5. prsta) | 40 |  | 35 |
| Gubitak srednjeg i krajnjeg zgloba kažiprsta, srednjaka, prstenjaka i maloga prsta | 35 |  | 3 |
| Gubitak krajnjega zgloba kažiprsta, srednjaka, prstenjaka i maloga prsta |  | 15 |  |
| Gubitak srednjaka, prstenjaka i maloga prsta (3, 4. i 5. prsta) |  | 30 |  |
| Gubitak srednjeg i krajnjeg zgloba srednjaka, prstenjaka i maloga prsta |  | 20 |  |
| Gubitak krajnjega zgloba srednjaka, prstenjaka i maloga prsta |  | 10 |  |
| Gubitak prstenjaka i maloga prsta (4. i 5. prsta) |  | 20 |  |
| Gubitak srednjeg i krajnjeg zgloba prstenjaka i maloga prsta |  | 15 |  |
| Gubitak krajnjega zgloba srednjaka i prstenjaka ili prstenjaka i maloga prsta |  | 5 |  |
| Srednjak i prstenjak kod kojih je pružanje srednjega zgloba smanjeno 90 stupnjeva ili više |  | 8 |  |
| **b. Šaka, ručni zglob** |  |  |  |
| Gubitak jedne šake | 60 |  | 55 |
| Ukočena šaka u dobrome položaju za rad |  | 10 |  |
| Ukočena šaka u lošem položaju za rad |  | 15 |  |
| Prijelom radijalne kosti zarastao u ponešto dislociranom položaju i s lakšim funkcionalnim smetnjama, moguće trenje |  | 5 |  |
| Posljedice prijeloma radijalne kosti. Prsti od kažiprsta do maloga prsta spušteni do 2 cm od dlana |  | 18 |  |
| **c. Ruka** |  |  |  |
| Gubitak jedne ruke | 70 |  | 65 |
| Amputacija nadlaktice | 65 |  | 60 |
| Amputacija podlaktice uz dobru pokretljivost lakta | 60 |  | 55 |
| Amputacija podlaktice uz slabu pokretljivost lakta | 65 |  | 60 |
| Neizlječena ruptura bicepsa |  | 5 |  |
| Pazušna tromboza |  | 5 |  |
| **d. Lakat** |  |  |  |
| Ukočen u ispruženom položaju | 45 |  | 40 |
| Ukočen u dobrom položaju za rad | 25 |  | 20 |
| Ukočen u lošem položaju za rad | 30 |  | 25 |
| Nestanak rotacijske funkcije podlaktice (podignutog položaja) | 20 |  | 15 |
| Savijanje lakta smanjeno na 90 stupnjeva ili manje | 15 |  | 12 |
| Smanjeno pružanje lakta do 40 stupnjeva |  | 3 |  |
| Smanjeno pružanje lakta 40 – 90 stupnjeva |  | 5 |  |
| **e. Rame** |  |  |  |
| Osjećaj »nenamještene lopatice« pri svakom pokretu. Ukočeno rame (ruka uz tijelo) |  | 35 |  |
| Sposobnost podizanja do 90 stupnjeva |  | 15 |  |
| Trenje i ponešto smanjena pokretljivost |  | 5 |  |
| Stalno iščašenje |  | 10 |  |
| Akromioklavikularno iščašenje |  | 5 |  |
| **f. Paraliza** |  |  |  |
| Potpuna paraliza brahijalnoga spleta | 70 |  | 65 |
| Potpuna paraliza radijalnoga živca nadlaktice | 25 |  | 20 |
| Potpuna paraliza ulnarnoga živca | 30 |  | 25 |
| Potpuna paraliza medijalnoga živca sa senzornim i motoričkim oštećenjem | 35 |  | 30 |
| Samo senzorno oštećenje |  | 10 |  |
| B. Stopalo, noga, kuk |  |  |  |
| **a. Stopalo** |  |  |  |
| Gubitak stopala uz dobru funkciju proteze |  | 30 |  |
| Gubitak stopala uz slabu funkciju proteze |  | 35 |  |
| Amputacija gležnja sa sposobnim batrljkom |  | 15 |  |
| Gubitak svih prstiju jednoga stopala |  | 10 |  |
| Gubitak nožnoga palca i djelomično njegove metatarzalne kosti |  | 8 |  |
| Gubitak nožnog palca |  | 5 |  |
| Gubitak krajnjega zgloba palca |  | 3 |  |
| Palac s ukočenim matatarzofalangealnim zglobom |  | 5 |  |
| Gubitak jednog od ostalih prstiju |  | 3 |  |

|  |  |
| --- | --- |
|  | **Naknada u postocima** |
| Ukočeni gležanj pod desnim kutom ili lakši oblik »konjskoga gležnja« (do 15 stupnjeva) | 15 |
| Ukočeni gležanj u položaju naglašenoga »konjskoga gležnja« | 20 |
| Nestanak rotacijske pokretljivosti gležnja | 5 |
| Spuštena stopala uz bolove | 8 |
| Traumatski spuštena stopala | 10 |
| **b. Noga** |  |
| Gubitak jedne noge | 65 |
| Amputacija u koljenu ili bedru uz dobru funkciju proteze | 50 |
| Amputacija u koljenu ili bedru uz slabu funkciju proteze | 55 |
| Gubitak goljenice uz dobru funkciju proteze | 30 |
| Gubitak goljenice uz slabu funkciju proteze | 35 |
| Skraćenje manje od 3 cm | 3 |
| Skraćenje od najmanje 3 cm | 10 |
| Stanjeno bedro najmanje 3 cm (ne pribraja se naknadi za skraćenje ili smanjenu pokretljivost) | 8 |
| Posttrombotični sindrom u jednoj nozi | 5 |
| Bitno pogoršanje proširenih vena ili nožnih rana | 8 |
| Ukočeno koljeno u povoljnom položaju | 25 |
| Pružanje koljena smanjeno do 5 posto | 3 |
| Savijanje koljena smanjeno na 90 stupnjeva ili manje | 10 |
| Koljeno s otežavajućom nesigurnošću | 10 |
| Koljeno s jakim trenjem pri pokretima, uz oslabljeni mišić preko 2 cm kod mjerenja 10 cm iznad patele i smanjenu pokretljivost | 8 |
| Koljeno s dosta redovitom i otežavajućom inkarceracijom | 5 |
| Stalno iščašenje ivera | 5 |
| Gubitak ivera | 5 |
| Dobra funkcija potpuno umjetnog ivera | 15 |
| **c. Kuk** |  |
| Kuk ukočen u povoljnom položaju | 30 |
| Kuk s ozbiljno otežanom funkcijom | 50 |
| Dobra funkcija potpuno umjetnoga kuka | 10 |
| **d. Paraliza** |  |
| Potpuna paraliza fibularnoga živca | 10 |
| Potpuna paraliza femoralnoga živca | 20 |
| Ischiadiscus paresis – uz dobru pokretljivost | 10 |
| Ischiadiscus paresis – uz slabu pokretljivost | 30 |
| **II. – Glava** |  |
| *A. Lice* |  |
| Gubitak svih zubiju (dvostruko zubalo) | 5 |
| Gubitak vanjskog uha | 5 |
| Gubitak kose | 5 |
| Jednostrana paraliza facijalnoga živca | 10 |
| Obostrana paraliza facijalnoga živca | 15 |
| Gubitak osjeta mirisa | 10 |
| Jednostrana paraliza glasnica uza znatno otežan govor | 10 |
| Paraliza osjetnoga (trigeminalnoga) živca prema licu | 5 |
| *B. Mozak* |  |
| a. Demencija |  |
| Blaga demencija | 15 |
| Blaga do srednja demencija | 25 |
| Srednje teška demencija | 40 |
| Teška demencija | 65 |
| Potpuna demencija | 100 |
| b. Sindrom nakon potresa mozga | 8 |
| *C. Oko* |  |
| Gubitak jednog oka | 20 |
| Gubitak oba oka | 100 |
| Gubitak vida na jednom oku | 20 |
| Gubitak vida na oba oka | 100 |
| Gubitak vida na jednom oku uz komplikacije (npr. glaukom i/ili suženo oko) | 25 |
| Gubitak vida na jednom oku s izgledima za poboljšanje putem operacije (rezervno oko) | 18 |
| Dvostruka slika | 10 |
| Dvostruka slika u krajnjem položaju | 3 |
| Gubitak binokularne slike (npr. afakija s vidom od najmanje 6/60) | 15 |
| Afakija s dobrom funkcijom kontaktnih leća | 8 |
| Potpuna jednostrana ptoza | 18 |
| Suzno oko | 3 |
| Hemianopsia | 40 |
| Hemianopsia desne strane kao posljedica oštećenja mozga | 50 |

Oslabljeni vid na oba oka ocjenjuje se prema sljedećoj decimalnoj odnosno
razlomačkoj tablici:

**Decimalna tablica**

|  |  |  |  |  |  |  |  |
| --- | --- | --- | --- | --- | --- | --- | --- |
| Vid | 0.6 | 0.5 | 0.4 | 0.3 | 0.2 | 0.1 | 0 |
| 0.6 | 0 | 0 | 5 | 10 | 10 | 15 | 20 |
| 0.5 | 0 | 5 | 5 | 10 | 10 | 15 | 20 |
| 0.4 | 5 | 5 | 10 | 15 | 15 | 20 | 30 |
| 0.3 | 10 | 10 | 15 | 25 | 35 | 45 | 55 |
| 0.2 | 10 | 10 | 15 | 35 | 45 | 60 | 70 |
| 0.1 | 15 | 15 | 20 | 45 | 60 | 75 | 85 |
| 0 | 20 | 20 | 30 | 55 | 70 | 85 | 100 |

**Razlomačka tablica**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Vid | 6/6 | 6/12 | 6/18 | 6/24 | 6/36 | 6/60 | 2/60 | 0 |
| 6/6 | 0 | 0 | 5 | 8 | 10 | 12 | 15 | 20 |
| 6/12 | 0 | 5 | 10 | 10 | 12 | 15 | 18 | 20 |
| 6/18 | 5 | 10 | 20 | 30 | 35 | 40 | 45 | 50 |
| 6/24 | 8 | 10 | 30 | 35 | 45 | 50 | 55 | 60 |
| 6/36 | 10 | 12 | 35 | 45 | 55 | 65 | 70 | 75 |
| 6/60 | 12 | 15 | 40 | 50 | 65 | 75 | 80 | 85 |
| 2/60 | 15 | 18 | 45 | 55 | 70 | 80 | 95 | 100 |
| 0 | 20 | 20 | 50 | 60 | 75 | 85 | 100 | 100 |

Jakost vida ocjenjuje se uz uporabu najboljih naočala.

*D. Uha*
Gubitak vanjskog uha, vidi II.A. – Lice
Potpuni gubitak sluha na jednom uhu                 10
Potpuni gubitak sluha na oba uha                       75
Gubitak sluha temelji se na govornoj audiometriji: procjenjeni ili proračunati
gubitak sluha na oba uha u dB uz dobro namješteno slušno pomagalo:

|  |  |  |  |  |  |  |
| --- | --- | --- | --- | --- | --- | --- |
| Stupanj gubitka sluha | HH: 0 | HH: 1 | HH: 2 | HH: 3 | HH: 4 | HH: 5 |
| CH: 0 | 0 | 5 | – | – | – | – |
| CH: 1 | – | 8 | 15 | 30 | – | – |
| CH: 2 | – | 12 | 20 | 35 | 50 | – |
| CH: 3 | – | – | 30 | 40 | 55 | 65 |
| CH: 4 | – |  | – | 50 | 60 | 70 |
| CH: 5 | – | – | – | – | 6 | 75 |

HH = Slušni nedostatak                     CH = Smetnje komuniciranja
0 – bez smetnji                                  3 – znatne smetnje
1 – manje smetnje                             4 – ozbiljni nedostatak
2 – blage do srednje jake smetnje     5 – potpuni nedostatak
Obično se naknada ne priznaje jedino radi uporabe slušnog pomagala.

|  |  |
| --- | --- |
| Smetanje zvonjenja i iskrivljeni sluh | 3 |
| **III. Vrat i kralješnica** |  |
| *A. Kralješnica* |  |
| a. Prijelom kičmenoga stuba bez ispadanja moždine ili živaca: |  |
| Lakši prijelom |  |
| S lakše smanjenom pokretljivošću | 5 |
| Srednje teški prijelom |  |
| Bez smanjenja pokretljivosti | 8 |
| Sa smanjenom pokretljivošću | 12 |
| Vrlo teški prijelom ili nekoliko srednje teških prijeloma, moguće i uz pojavu grbe |  |
| Blago do malo smanjena pokretljivost | 15 |
| Vrlo ozbiljno smanjena pokretljivost | 20 |
| Uporaba pomagala (okovratnika ili prsluka) | 5 |
| Bol – lokalna ili s prijenosom na udove | 2 |
| b. Prijelom s ispadom leđne moždine ili živaca |  |
| Ocjenjuje se u skladu s prednjim pravilima uz dodatni stupanj za ispad živaca, koji se ocjenjuje s drugim pravilima iz tablice. | |
| B. Posljedice iskliznuća diska | 12 |
| C. Ostala oštećenja kralješnice |  |
| a. Vratna kralješnica |  |
| Nešto smanjena pokretljivost i/ili prisutnost lokalnih bolova | 8 |
| Uporaba pomagala (okovratnika) | 12 |
| Radijalni bolovi – iritiranje korijena | 12 |
| b. Ostali dijelovi kralješnice |  |
| Bolovi u kralješnici bez smanjenja pokretljivosti | 5 |
| Uporaba pomagala | 8 |
| Bolovi u kralješnici s manje smanjenom pokretljivošću | 12 |
| Bolovi u kralješnici sa znatno smanjenom pokretljivošću | 25 |
| *D. Oštećenja leđne moždine* |  |
| Blage, ali trajne posljedice – bez simptoma na mjehur (eventualno defekcije) (neurološki simptomi skromnijega stupnja koji se mogu objektivno utvrditi) | 20 |
| Blage, ali trajne posljedice – sa simptomima na mjehur (eventualno defekcije) (neurološki simptomi lakšega stupnja koji se mogu objektivno utvrditi) | 25 |
| Druge trajne posljedice bez simptoma na mjehuru prema gornjem opisu | 30 |
| Druge trajne posljedice sa simptomima na mjehuru prema gornjem opisu | 35 |

Inkontinencija – vidi Dio V.

*IV. – Srce i pluća*
Bolesti srca i pluća ocjenjuju se prema ograničenjima funkcionalne sposobnosti
koja nastaju uslijed oboljenja, a prema podijeli u naredne skupine funkcija:

|  |  |  |
| --- | --- | --- |
| 1. | Bez ograničenja tjelesne aktivnosti | 3 |
| 2. | Manja ograničenja tjelesne aktivnosti |  |
|  | Simptomi se javljaju samo tijekom težeg napora | 20 |
| 3. | Znatna ograničenja tjelesne aktivnosti |  |
|  | Simptomi se javljaju i tijekom lakšeg napora | 45 |
| 4. | Svaki oblik tjelesne aktivnosti uzrokuje simptome koji mogu trajati i tijekom odmora | 70 |

Radi potvrde svrstavanja po funkcijama pomoću objektivnih mjerenja funkcije
pluća, kao npr. forsiranog ekspiratornog volumena, FEV 1.0, poduzimaju se
određene mjere.
Pod pretpostavkom da se radi o slučaju sa stalnim smanjenjem FEV 1.0:
FEV 1.0 od preko 2 litre odgovara otprilike grupi funkcija 1,
FEV 1.0 od 1,5 – 2 litre odgovara otprilike grupi funkcija 2,
FEV 1.0 od oko 1 litre odgovara otprilike grupi funkcija 3,
FEV 1.0 od oko 0,5 litre odgovara otprilike grupi funkcija 4.

|  |  |
| --- | --- |
|  | Naknada u postocima |
| *V. Trbušna šupljina i zdjelica* |  |
| Gubitak slezene | 5 |
| Gubitak jednoga bubrega | 10 |
| Dobra funkcija transplantiranoga bubrega | 25 |
| Anus praeternaturalis | 10 |
| Blaža inkontinencija (tj. imperativno uriniranje, moguća defekcija) | 10 |
| Ekspulzivna inkontinencija | 25 |
| Abdominalna hernija, bez mogućnosti operacije | 20 |
| Gubitak oba testisa | 10 |
| Gubitak oba jajnika prije menopauze | 10 |
| Gubitak oba jajnika nakon menopauze | 3 |
| Gubitak oba sjemenovoda | 3 |
| Suženje mokraćnoga kanala, uz obvezatnu uporabu katetera | 15 |
| Impotencija | Nije  pokrivena |

**OPĆI DODATAK BROJ 5.**

TROŠKOVI SUDSKOG POSTUPKA

1) U slučaju pokretanja sudskog postupka od strane treće osobe ili državnog
organa protiv Poslodavca i/ili Pomorca u svezi sa obavljanjem pomorčeve službe
na brodu, Poslodavac se obvezuje Pomorcu priskrbiti pravno zastupanje i
nadoknaditi mu sve troškove sudskog postupka.
2) Ove odredbe se ne primjenjuju kada se radi o dokazanom nemaru Pomorca ili
namjernom činu Pomorca.

Ostalo, NN 59/2008-2023
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)